Alt håb om at få geden Basse tilbage i live er nu ude for Landbørnehaven Knivholt, som har manglet sin ged siden i søndags. Torsdag formiddag blev Basse nemlig fundet blot 300 meter fra børnehaven. Men der var ikke meget tilbage af ham. En kvinde var ude at gå med sin hund, som på en rasteplads på vej mod Hjørring fik færten af noget, der viste sig at være resterne af Basse. Kun hovedet, maven og skindet var tilbage geden, mens kødet var væk. Det bekræfter politiet i Frederikshavn, som også kan fortælle, at Falck har været forbi og fjerne resterne af geden. - Det er grimt, at der er folk, som kan finde på sådan noget. Vi havde selvfølgelig håbet på at finde Basse i live, og vi har været ud at lede efter den sammen med børnene. Når jeg hører, hvordan den så ud, er jeg glad for, at vi ikke fandt den, siger afdelingsleder Lisbeth Christensen, Landbørnehaven Knivholt, til www.kanalfrederikshavn.dk . Landbørnehaven Knivholt håber og tror, at politiet opklarer forbrydelsen. - Der er jo ikke tale om en avlsged, men en kæleged. Det betyder, at vi har 35 børn, som savner deres ged. Vi har naturligvis ikke fortalt i detaljer til børnene, hvad der er sket. Vi har blot konstateret, at geden er død. Derudover er forældrene blevet informeret, siger Lisbeth Christensen. Landbørnehaven Knivholt har én ged tilbage og overvejer nu at anskaffe sig en afløser for Basse.

Referat:
Geden Basse, som søndag blev meldt savnet fra Landbørnehaven Knivholt, er fundet - men ikke i god behold.